google/wiki40b huggingface dataset:
Toidupank (üldmõiste)

Toidupank (inglise keeles food bank) on heategevuslik organisatsioon, mis tasuta jagab toiduaineid toimetulekuraskustes inimestele. Toiduained on pärit tootjatelt või tarnijatelt.
Toidupankade idee pärineb 1960ndate keskpaigast, mil USAs loodi esimene toidupank.
Eestis tegutseb Eesti Toidupank.
Alain Rey

Alain Rey (sündinud 30. augustil 1928 Pont-du-Châteaus) on prantsuse keeleteadlane, leksikograaf ja semiootik.
Ta oli muuhulgas suure raamatusarja "Approaches to Semiotics" kaastoimetajaid.
Poaka mõis

Poaka mõis (saksa keeles Poaka) oli mõis Türi kihelkonnas Järvamaal, Kirna mõisa karjamõis.
Luunja vald (Tartu-Maarja kihelkond)

Luunja vald (Gemeinde Lunia) oli vald Tartu-Maarja kihelkonnas Tartumaal.
Vallas sündisid Jaan Jaago, Paul Muuli, Ernst Hiis, Eduard Sõrmus, Karl Koppel.
1939. aasta valdade reformiga läks valla maa-ala uue Luunja valla koosseisu, välja arvatud Kabina ja Põvvatu asunduste maa-alad, mis läksid Tartu valda.
Tiirimetsa Kristuse Sündimise kirik

Koguduse ajaloost

Saaremaal Sõrve poolsaarel siirdus 1848. aastaks õigeusku 8,2% Jämaja ja 15,4% Anseküla luterliku kihelkonna elanikest. Anseküla-Tiirimetsa kogudus avati 1847. aastal. 1913. aastal oli koguduses 599 ja 1933. aastal 244 liiget. 1944. aastal rüüstati kirik sõjaväelaste poolt. Pärast sõda taastati kogudus 1945. aastal. Tiirimetsa Kristuse sündimise kogudus suleti 1952. aastal VÕKNi usuasjade voliniku P. Kapitonovi avalduse alusel.

Tiirimetsa kirik

Paekivist viiekupliline kirik ehitati 1873. aastal Riia arhitekti Heinrich Scheeli projekti järgi. Kiriku ehitusmeister oli Koki külast pärit Aleksei Kann. 1944. aastal rüüstasid Nõukogude sõjaväelased pühakoda ning kirikuhoone jäi varemeisse. Täitevkomitee andis korralduse hoone maha lõhkuda, kuid käsu saanud seda ei teinud.
Tänapäeval asub kiriku vare Saaremaal Tiirimetsa külas.
Ljudmila Iznar

Ljudmila Nikolajevna Iznar (ka Isnar; 23. juuni 1890 Peterburi – surmaaeg ja -koht teadmata) oli tennisist.
Tennisemänguga alustas ta Peterburis ja treeninguid jätkas Narva-Jõesuus.
Ta võitis mitu korda Narva-Jõesuu lahtised meistrivõistlused.
Ta oli Eesti esimese, 1909. aastal asutatud Hungerburgi Lawn-Tenniseklubi (Hungerburg oli Narva-Jõesuu saksakeelne nimi) asutajaliige.

Isiklikku

Tema vennad Vadim ja Nikolai olid samuti tennisistid ja ühtlasi ka Hungerburgi Lawn-Tenniseklubi liikmed.
Uku Kuut

Uku Sulev Kuut (8. juuli 1966 – 22. september 2017) oli eesti muusik ja helilooja.
Oma karjääri jooksul produtseeris ta Ameerika Ühendriikide ja Rootsi artistide muusikat, peamiselt džässi ja rütmibluusi stiilis.
2014. aasta Eesti Muusikaauhindade jagamisel oli tema "Grand Hotel" nominent aasta elektroonikaalbumi kategoorias.
2009–2010 oli ta Vormsi vallavanem.
Kuut suri 22. septembril 2017 amüotroofsesse lateraalskleroosi.
Ta oli Marju Kuudi poeg.
Aleksander Illi

Haridus

1932. aastal lõpetas ta Tartu poeglaste gümnaasiumi, aastatel 1933–1936 õppis Tartu Ülikooli matemaatika-loodusteaduskonnas.

Perekond

Aleksander Illi õde on arhitekt Maie Rooneem ning õemees on raamatuillustraator ja kirjastustegelane Henn Rooneem. 
Tütred on Mari Tuulik ja Anne. Mari abikaasa on kirjanik Ülo Tuulik.
Nabra tänav

Nabra tänav on tänav Tallinnas Põhja-Tallinna linnaosas Pelgulinna asumis. Tänav algab Heina tänavalt ja lõpeb Õle tänaval. Nabra tänav on ligikaudu 130 meetri pikkune.
Tänava nimi oli alates 1910. aastast Sambla tänav (saksa keeles Moosstrasse, vene keeles Моховая улица). Nabra tänav sai praeguse nime 25. septembril 1959.
Helmut Praks

Helmut Praks (5. veebruar 1917 Tallinn – 23. september 1992 Tallinn) oli eesti poksija.
Ta poksis aastatel 1933–1947, tema treener oli Eesti Töölispordiliidus aastatel 1933–1935 Vello Kaaristo ning aastatel 1936–1947 Tallinna Poksiklubis ja Dünamos Nigul Maatsoo.
Praks oli Eesti 1936. aasta noortemeister sulgkaalus (kuni 126 naela ehk 57,2 kg) ja sai samal aastal Eesti meistrivõistlustel kergekaalus (kuni 135 naela ehk 61,2 kg) 2. koha (kaotas finaalis Evald Seeperele).
Ta oli kergekaalus (kuni 135 naela ehk 61,2 kg) kolmekordne Eesti NSV meister aastatel 1941 ja 1945–1946.
Praks sai Dinamo üleliidulistel meistrivõistlustel 1947. aastal 2. koha ja aastatel 1945–1946 3. koha.
Anna Pohlak

Haridus

Lõpetas 2012. aastal Tallinna Reaalkooli.
Kostivere kool

Kostivere kool on kool Harju maakonnas Jõelähtme vallas Kostivere alevikus.
Kooli ajalugu ulatub 1865. aastasse, mil avati Parasmäe kool. 1921 tegutses kool Jõelähtmel (praegune Jõelähtme rahvamaja). 1927 muudeti kool 6-klassiliseks algkooliks. 1945 sai kooli nimeks Jõelähtme mittetäielik keskkool. 1984 kolis kool Kostiverre ja nimeks sai Kostivere 8-klassiline kool. 1991 nimetati kool ümber Kostivere põhikooliks. 2011 nimetati kool ümber Kostivere kooliks.
Pinnaserästiklased

Levila

Nad elavad Sahara-taguses Aafrikas.

Kokkupuuted inimestega

Inimestega kohtuvad need maod harva. Tänapäeval peetakse kõigi pinnaserästiklaste hammustust mürgiseks.

Kirjeldus

Alamsugukonda liigitatud madude pikkus on 50–100 cm. Kõik emasloomad on suguküpsuse saavutanuna munejad.
Nad on kõik kaevuva eluviisiga. Kui neid välja kaevatakse, siis hammustavad nad esimesel võimalusel.
Urartu

Urartu (assüüria keeles māt Urarṭu; babüloonia keeles Urashtu) ehk Urartu kuningriik ehk Vani kuningriik (urartu keeles Biai või Biainili; armeenia keeles Ուրարտու (Urartu)) umbes 860 – 590 eKr Armeenia mägismaal asunud kuningriik, mille keskmes oli Vani järv praeguse Türgi idaosas. Selle pealinn Tušpa asus Vani järve kaldal, ligikaudu samas asub tänapäeval Vani linn.
Riigi suurima vägevuse ajal 8. sajandil eKr ulatus riik Põhja-Mesopotaamiast Lõuna-Kaukaasiani ning läänes välja Vahemereni hilisema Kiliikia alal. Riigi territoorium hõlmas osa tänapäeva Türgi alast, kogu tänapäeva Armeenia ala Sevani järve ümbruses, tänapäeva Iraani ala loodeosa Urmia järve ümbruses,  ning tänapäeva Gruusia ala lõunaosa ja osa tänapäeva Aserbaidžaani alast. Riik ulatus Kura jõest põhjas Tauruse eelmägedeni lõunas ning Eufrati jõest läänes Kaspia mereni idas.
Urartu pindala oli umbes 520 000 km².
Rangelt võttes on Urartu assüüriakeelne nimi piirkonna kohta, seal asunud riigi kohta kasutatakse tänapäeva historiograafias termineid Urartu kuningriik või Biainili (nimi, mida kasutati urartukeelsetel raidkirjadel). Vajadust eristada piirkonda riigist kirjutas juba Friedrich Wilhelm König 1955. aastal. Urartu vastab tänapäeva Armeenia mägismaale, mis asub Väike-Aasia, Mesopotaamia ja Kaukasuse mägede vahel.
8. sajandi lõpul eKr saavutas Assüüria kuningas Sargon II võidu Urartu kuninga Rusa I üle. 6. sajandi algul eKr, mil Meedia purustas Babüloonia abiga Assüüria, vallutasid meedlased ka Urartu. 6. sajandi esimesel poolel urartulased ja nende kultuur kadusid, loovutades koha armeenlastele.
Urartu aegadest pärineb terve rida nüüdse Armeenia linnu. Nii rajas kuningas Argišti I 8. sajandil eKr kindluse Araksi jõe äärde tänapäeva Armaviri, 782 eKr Armeenia hilisema pealinna Jerevani, 785 eKr mainiti aga esmakordselt praeguse Gruusia ala linna Džavahhethit (Zabahha nime all).
Urartut mainitakse tema peamise lõunapoolse vaenlase Assüüria allikates (10–8. sajand eKr). Seetõttu on saanud paigutada Urartu kuningad Vana-Lähis-Ida kronoloogiasse. Urartu riigi alalt on leitud palju Urartu raidkirju. Arheoloogilised väljakaevamised on võimaldanud Urartu riigi ja kultuuri kohta rohkem teada saada. On ilmnenud Assüüria mõju ning ka tugev omapära kindlustuste ehituse alal ning kvaliteetse pronksmetallurgia näol.
Idakonverents (NBA)

Idakonverents on korvpalliliiga NBA klubide alajaotus. Sinna kuulub 15 meeskonda, mis on omakorda jaotatud kolme divisjoni (igas divisjonis on viis meeskonda).
Näituse tänava residents

Näituse tänava residents ehk kapten Tiidemanni villa on maja Tallinnas Nõmmel aadressil Näituse tänav 23.
Villa ehitati aastatel 1938–1940. Maja projekteeris kapten Oskar Tiidemannile arhitekt Elmar Lohk. Hoone fassaadil on Juhan Raudsepa valmistatud skulptuur. Maja üldpind on 888 m² ja see asub 4709 m² suurusel krundil.
1940. aastal hoone natsionaliseeriti ja seal tegutses lastekodu. 1970. aastatest alates on seda kasutatud Eesti NSV riikliku residentsina.
Aastal 1972 ööbis residentsis Iraani šahh Moḩammad Reẕā Pahlavī abikaasaga, 1982. aastal Indira Gandhi ja 1987. aastal Mihhail Gorbatšov.
Villa on alates 1997. aastast kultuurimälestisena kaitse all.
Kodanikedemokraatia Partei

Kodanikedemokraatia Partei (leedu Pilietinės demokratijos partija, lühend PDP) Leedu liberaalkonservatiivne poliitiline partei, mis on asutatud 14. mail 2006.
2008. aasta Leedu parlamendivalimistel sai partei 1,12% häältest ega pääsenud parlamenti.
17. armee (Saksamaa)

Saksa 17. armee oli Teise maailmasõja ajal Saksa vägedesse kuulunud väliarmee.

Ajalugu

Moodustati 20. detsembril 1940. aastal. Võitles Idarinde lõunasektoris. Taganes 1943. aasta lõpupoole Kubani sillapealt Krimmi, kust 1944. aasta aprillis evakueeriti. Kapituleerus 8. mail 1945.
Eesnurga Silmaallikas

Eesnurga Silmaallikas on silmaallikas Viljandimaal Kolga-Jaani kihelkonna Eesnurga külas.
Külv

Külv ehk külvamine on seemnevilja ehk seemne põllule jaotamine ja selle mullaga katmine. 
Eristatakse haju- ehk laialtkülvi, reaskülvi ja pesitikülvi.

Külvitöö

Käsitsikülv toimus Eesti talude põldudel kuni 1930. aastateni ning eeldas vilumust, et visata seemet ühtlase tihedusega. Seda teostas peremees ise, sulastele seda ei usaldatud. Ka mõisnikud eelistasid teomeestele kogenud taluperemehi, keda lisaks veel vannutati.
Seemnevili pidi olema puhas, raskete ja küpsete teradega. Seda kuivatati hoolikalt, ülekuumutamisel kaotasid terad idanemisvõime. Idanevust kontrolliti terade niiskesse rätti keeramise ning sooja mätta alla paigutamise teel.

Külviaeg

Kevadkünni tõttu jõuti talumaadel külvi alustada tavaliselt alles mai teises pooles. Õigeaegne külvamine oli tähtis ning sellega olid seotud ka loodusvaatlused (linakülv toimus toominga õitseajal, odrakülv pihlaka õitsemisel jne). 
Kevadine külviaeg kestis jüripäevast (23. aprill) jaanipäevani (24. juuni), sügisene külv lauritsapäevast (10. august) septembri keskpaigani. Kevadkülv jaotati 10 külvinädalaks. Igal viljal oli kindel külvinädal. Kõige varem külvati hernest, kõige hiljem otra. Külv tuli lõpetada enne jaanipäeva, kuid teoorjuse ajal ei olnud see tihti võimalik ja külv võis venida.

Külvitihedus

Külvitiheduse normid olid aja jooksul välja kujunenud. Odra ja rukki kogust ühele vakamaale arvestati üks vakk. Põhja-Eestis oli arvestuseks nn Tallinna vakamaa – 0,17 ha ja Lõuna-Eestis Riia vakamaa – 0,38 ha. Vakk oli vastavalt 44,3 liitrit ja 66,4 liitrit. Nende mõõtühikute suurus on aegade jooksul tihti muutunud. 
Ale- ja kütisemaadele külvati hõredamalt kui põlispõldudele, hea mullaga maadele omakorda hõredamalt kui kehva mullaga põldudele.
2019. aasta Ukraina presidendivalimised

2019. aasta Ukraina presidendivalimised toimusid kahes voorus. Esimene voor toimus 31. märtsil 2019. aastal ja teine voor 21. aprillil 2019.

Loobunud kandidaadid

Ukraina keskvalimiskomisjon registreeris 2019. aasta veebruaris kandidaadiks ka Ukraina erivägede ülema asetäitja Sergi Krõvonosi, kelle kandidatuuri esitas erakond ATO sõdurid, kuid järgmisel kuul ta loobus kandideerimast ning teatas edaspidi Porošenko toetamisest.

Korraldamine

22. märtsil 2019 pöördus president Porošenko Ukraina kirikute ja usuühingute nõukogu organisatsioonide poole, et need teeksid üleskutse, mille kohaselt tuleks vältida valimiste ajal vägivalda.OSCE jälgis valimiste läbiviimist 2019. aasta veebruaris ja märtsis enne esimese vooru valimispäeva. 25. märtsi 2019. aasta seisuga oli Ukraina Keskvalimiskomisjon registreerinud 2020 välisvaatlejat. 30. märtsil 2019 alustas valimiste ajal julgeoleku tagamiseks tänavatel, bussi-, lennu- ja raudteejaamades patrullimist julgeolekuteenistuse SBU eriüksus Alfa. 28. märtsil 2019 teatas Riiklik Juurdlusbüroo, et töötab 30.-31. märtsil kõrgendatud valmisolekus. OSCE hinnangul oli 31. märtsil 2019 toimunud esimeses voorus konkurents võimu nimel, kus valijatel oli suur valik kandidaate ning osalesid suurel arvul. OSCE märkis samuti, et olemasolevad seadused võimaldavad pidada demokraatlikke valimisi, kuid neid ei rakendatud enne valimispäeva, põhiõigused olid tagatud ning kandidaadid said vabalt kampaaniat teha.

Esimene voor

31. märtsil 2019 toimunud presidendivalimiste esimeses voorus kogus Zelenskõi 30,24% häältest ning Porošenko 15,95% häältest. Enne teise vooru toimumist viis Kiievi rahvusvaheline sotsioloogia instituut (KMIS) läbi küsitluse, mille kohaselt oli 72,2% küsitletutest valmis hääletama teises voorus Zelenskõi ning 25,4% Porošenko poolt.

Teine voor

Presidendivalimiste teine voor toimus 21. aprillil 2019. Välismaa valimisringkonnas sai Porošenko 54,73% ning Zelenskõi 43,78% häältest. Kui kõik valimiste teises voorus antud hääled olid kokku loetud, siis selgus, et valimised võitis Zelenskõi, kes kogus 73,22 % ning Porošenko 24,45% häältest.
Rossøya

Rossøya on saar Svalbardi kirdeosas Vesle Tavleøyast veidi loodes, Sjuøyane saarestiku põhjapoolseim saar. See asub põhjapoolusest 1024,3 km kaugusel, umbes 350 km Longyearbyenist kirdes ja umbes 50 km Kirdemaast põhjas. Geograafilised koordinaadid on 80°49′42...44″ N, 20°20′15...32″ E (80°49,7' N, 20°21,0' E).
Saar on umbes 400 m pikkune ja 300 m laiune.
Asustus puudub.
Saarel on Svalbardi ja Norra Kuningriigi põhjapoolseim punkt (80°49'44,41" N, 20°20'32,29" E). Mõnikord nimetatakse seda ka Euroopa põhjapoolsemaks punktiks, kuid siis ei arvestata Euroopa hulka Venemaale kuuluvat Franz Josefi maad, mille osaks oleva Rudolfi saare Fligely neem on põhjalaiusel 81°48′24″.
Rossøya asub alates 1. jaanuarist 1973 Kirde-Svalbardi loodusreservaadi territooriumil.
Jääkatte tõttu on laevaga saare juurde jõuda raske, kuigi Golfi hoovus mõjutab seda piirkonda rohkem kui Svalbardi edelapoolsemaid osi.
Tänu lindude ekskrementidele kasvav taim Cochleraria groenlandica teeb saare pisut rohekaks.
Kõige tavalisem lind on väikealk, tavalised on ka lunn ja põhjatirk. Linnud saabuvad aprillis-mais ja jäävad suveks.
Ainuke imetaja on jääkaru, keda leidub rohkem talvel, kui saarele saab tulla mööda jääd.
Saar on saanud nime polaaruurija Sir James Clark Rossi järgi ('Rossi saar'). Ross osales Briti polaarekspeditsioonis 1827 laevaga HMS Hecla William Edward Parry juhtimisel. Pärast Rossøyast möödumist jäädi jäässe kinni, ent siiski jõuti varasematest uurimisretkedest kaugemale põhja.
Võimalik, et seda saart ja teisi Sjuøyane saari nägi juba 1618 üks Enkhuizeni vaalakütt. Kaardile kanti saar 1663 pärast hollandlase Hendrick Donckeri ekspeditsiooni. Oma kaartidele kandsid selle ka Pieter Goos, Cornelis Giles ja Outger Rep.
Gustav Adolf Pelkonen

Gustav Adolf Pelkonen (9. juuli 1864 Pielisjärvi – 4. mai 1902 Helsingi) oli soome ja Eesti vaimulik.
Ta sündis aastal 1864 Pielisjärvil (praeguse haldusjaotuse järgi Põhja-Karjala maakonnas, on ühinenud Lieksa linnaga) pastori perekonnas. Ta lõpetas Kuopios lütseumi. Aastatel 1882–1888 õppis ta (immatrikuleeriti 14. juunil 1882) Helsingi Ülikoolis usuteadust. Ordineeriti 4. juulil 1888 Kuopios õpetajaks.
Ta oli aastatel 1888–1889 Oulus adjunktõpetaja. Aastatel 1889–1892 oli ta Narva soome-rootsi Püha Mihkli koguduse ja filiaalkoguduse Kosemkina (Narvusi) adjunktõpetaja, 1892–1902 aga samade koguduste õpetaja.
Rahvuslik Vabameelne Partei

Rahvuslik Vabameelne Partei (lühend: RVP) oli 1922–1926 Eestis tegutsenud partei, mille asutas Johan Pitka.
II Riigikogu valimistel 1923. aastal kogus partei 20 670 häält ehk 4,5%, saades II Riigikogus 4 kohta. III Riigikogu valimistel 1926. aastal kogus partei 4854 häält ehk 0,9%, mis Riigikogus kohti ei andnud.
Jevgeni Kunin

Jevgeni Kunin (vene keeles Евгений Викторович Кунин Jevgeni Viktorovitš Kunin‎‎, inglise keeles Eugene Koonin; sündinud 26. oktoobril 1956) on vene päritolu USA bioloog.
Ta töötab USA Biotehnoloogia Rahvuslikus Infokeskuses uurimisrühma juhina. Tema peamised uurimisalad on võrdlev genoomika, arvutuslik bioloogia ja evolutsioonibioloogia. Ta on vene päritolu bioloogidest enim tsiteeritud teadlane.

Haridustee ja töökäik

Ta lõpetas 1978. aastal Moskva Riikliku Ülikooli bioloogiateaduskonna viroloogia erialal. Ta kaitses 1983. aastal MRÜ-s bioloogiateaduste kandidaadi kraadi (PhD molekulaarbioloogias).
Aastatel 1985–1991 juhtis ta arvutusliku bioloogia uurimisgruppe Tšumakovi-nimelise Poliomüeliidi ja Viirusliku Entsefaliidi Instituudis ja NSV Liidu Teaduste Akadeemia Vinogradski-nimelises Mikrobioloogia Instituudis. 1991. aastal siirdus ta USA-sse, kus ta töötab samast aastast USA Biotehnoloogia Rahvuslikus Infokeskuses evolutsioonilise genoomika uurimusrühma juhina.

Isiklikku

Tema isa Viktor Kunin ja ema Irina Glagoleva on filoloogid ja elavad 1990. aastast Iisraelis.
Sonsee

Sonsee (õieti Tyrone Taylor; sündinud 16. septembril 1971 Brooklynis) on USA räppar.
Ta on tuntud ka Sonee Seeza ja Suave nime all .
Tegutseb alates 1990. aastast.
Deemon

Kuju

Paljude deemonite kirjeldused on üsna fantastilised. Näiteks oli juudi uskumuste kohaselt Keteb Meriri nimelisel deemonil vasika pea, pealael üks pöörlev sarv, rinnal silm, keha kaetud soomuste, karvade ja silmadega. Ainuüksi tema nägemisest piisas, et nägija sureks. Vaid vaksapikkusel Bedargonil usuti olevat 50 pead ja 65 silma ning tema keha olevat kirjatud heebrea tähestiku tähtedega. Mõnikord esinesid deemonid ka inimestena, keda sai tavalistest eristada vaid varju puudumise järgi, sageli ka sokusarnaste olendite või seitsmepealiste lohedena. Kristlikus teoloogias on deemonid sageli nähtamatud ning mõjutavad inimesi ning ümbritsevat oma "mürgise hingusega".

Päritolu

Deemonite päritolu kohta on erinevaid teooriaid. Üldtunnustatud on, et nad tekkisid inglite Jumalale vastuhaku ja nende taevast pagendamise tagajärjel. Selles kontekstis on vastuhakkajate juhiks ingel Lucifer, kellest peale langust saab Saatan. Judaistlikus teoloogias esineb ka käsitlusi, mille kohaselt deemonid on poolinimlikud olendid, kes sündisid Aadama ja Eeva patuelust vaimudega paradiisist välja heitmise järel. Teise teooria kohaselt lõi jumal Aadamale enne Eevat Lilithi-nimelise naise, kelle ühendusest Aadamaga deemonid alguse said. Esineb ka teooria, mille kohaselt on deemonid veeuputuses hukkunud inimeste hinged. Varakristlikud autorid on deemonitena käsitanud ka Vana-Rooma paganlikke jumalaid.

Võimed

Kristlik demonoloogia omistas deemonitele üleloomulikke võimeid, mis jäid Jumala omadele siiski alla. Deemonid omasid nii üleloomulikke füüsilisi kui ka vaimseid võimeid. Näiteks on nad äärmiselt väledad ja väsimatud, igavese mäluga ning kõiketeadvad, kes võivad näha isegi tulevikku. Neile omistati esmaklassilisi teadmisi kõigis tolle aja teadustes ja keeltes (muuhulgas ka lindude ja loomade keeles). Vaidlusaluseks oli see, kas deemonid suudavad inimese mõtteid lugeda või mitte. Deemoneid tunti ka oskuslike valetajatena.

Deemonite arv

Deemonite arvu üle on kristlikus traditsioonis palju vaieldud. Varakeskajal hinnati deemonite arvuks vahemikku kümnendikust kolmandikuni inglite koguarvust. Hiljem, demonoloogia arenedes jõuti ka täpsema arvuni. Näiteks kinnitas saksa arst ja õpetlane Johannes Weyer, et on olemas 1111 leegioni 6666 deemoniga. Teiste spetsialistide kohaselt oli see inglite koguarv, ning deemonite arv oli sellest vaid kolmandik. Pakuti välja ka oluliselt suuremaid numbreid, isegi kuni kümme tuhat miljardit (10 000 000 000 000 000).

Jaotus

Traditsiooniliselt jaotati deemonid sarnaselt inglitega üheksasse järku. Esines ka jaotust vastavalt pahedele – seitsme surmapatu järgi. Selle kohaselt seostati Luciferi uhkusega, Mammonit ahnusega, Asmodeusi liiderlikkusega, Saatanat vihkamisega, Beelzebubi liigsöömisega, Leviathani kadedusega ja Belphegorit laiskusega. Renessansiperioodil hakati deemoneid jaotama ka antiikmütoloogia põhjal saatüriteks, faunideks, nümfideks jne. Esineb ka riigil põhinevat jaotust, kus Saatan on vürst ja ülejäänud deemonid moodustavad tema valitsusaparaadi.
Jäätmejaam

Jäätmejaam (ka: jäätmekeskus) on spetsiaalselt rajatud ja tehniliselt varustatud jäätmekäitluskoht (detailplaneeringu ja projekti järgi), kuhu on paigutatud taaskasutatavate jäätmete kogumiseks ja esmaseks töötlemiseks kogumiskonteinerid, sh ohtlike jäätmete kogumiskonteiner. 
Jäätmejaamas on ka olmehoone ning toimub kasutuskõlblike ja suurjäätmete (mööbli, kodumasinate, majatarvete, riietusesemete jms) kogumine ja jaotamine. Jäätmejaamas võib kompostida orgaanilisi jäätmeid. 
Võrreldes jäätmepunktiga on jäätmejaama teeninduspiirkond suurem (üks jäätmejaam võib hõlmata omavalitsuse erinevaid piirkondi, tervet omavalitsust, tervet maakonda) ning seal toimub ka jäätmete käitlemine. 
Jäätmejaamas võidakse vastu võtta ka ettevõtetes liigiti kogutuid jäätmeid. Jäätmejaama on võimalik
ehitada laadimis- ja/või sorteerimisjaamana.
Raivo Stern

Raivo Stern (sündinud 10. juulil 1963 Viljandis) on Eesti füüsik.

Elulugu

Raivo Stern sündis teenistujate peres.
1981. aastal lõpetas Stern C. R. Jakobsoni nim. Viljandi 1. Keskkooli, 1987 Tartu Ülikooli füüsikaosakonna ja 1995. aastal kaitses Zürichi Ülikooli juures füüsikadoktori (PhD) kraadi väitekirjaga "NMR/NQR study of superconductor Y₂Ba₄Cu₇O₁₅".
Stern oli 1987–1992 KBFI insener ja nooremteadur, 1995–96 École supérieure de physique et de chimie industrielles de la ville de Paris (ESPCI) külalisprofessor, 1996–2000 Illinoisi Ülikooli (Urbana-Champaign, Illinois, USA) järeldoktor ja külalisprofessor, 2000-2006 KBFI  vanemteadur, ühtlasi 2002-2007 Tallahassee’is NHMFL külalisteadlane ja 2005–2008 korduvalt osalemas Prantsusmaal EMFL/LNCMI laboris tuumaresonantsmõõtmistel kõrgetes magnetväljades. Aastatel 2006-2016 oli Stern KBFI  direktor, 01.10.2016–30.11.2016 Osaka ÜlikoolI külalisprofessor, alates 2015 KBFI juhtivteadur.

Teadustöö

Raivo Sterni uurimisvaldkonnad on tahke keha tuumaresonants, mitmesugiste materjalide (s.h. oksiidsed ja süsinikmaterjalid, kvantmagnetid ja kõrgtemperatuursed ülijuhid) struktuuri ja funktsionaalsete omaduste uurimine raadiospektroskoopia meetoditega, mõõtmised kõrgetes alalis- ja pulssmagnetväljades; kondensaadid ja koherentsed olekud kvantkriitiliste punktide ümbruses uudsetes frustreeritud kvantmagnetites..
Stern on Ameerika Füüsikaühingu (1995) liige ja Eesti Füüsika Seltsi asutajaliige (1989. aastast, juhatuse liige 2004–2012). Ta on avaldanud üle 70 teadustrükise.
Nikolai Grišunin

Läti meistrivõistlustel

Ta on vähemalt kaheksakordne Läti meister – poolraskekaalus (kuni 81 kg) aastatel 2008, 2009 ja 2011–2013 ning 
raskekaalus (kuni 91 kg) aastatel 2014–2016.

Maailmameistrivõistlustel

Ta osales keskkaalus (kuni 75 kg) 13. maailmameistrivõistlustel (Mianyang Shi, 2005) kus kaotas 2. ringis oma kohtumise ja jäi edasisest medaliheitlusest välja, poolraskekaalus (kuni 81 kg) 15. maailmameistrivõistlustel (Milano, 2009), kus kaotas 1. ringis oma kohtumise ja jäi edasisest medaliheitlusest välja, 17. maailmameistrivõistlustel (Almatõ, 2013), kus kaotas 2. ringis oma kohtumise ja jäi edasisest medaliheitlusest välja ning raskekaalus (kuni 91 kg) 18. maailmameistrivõistlustel (Doha, 2015) kus kaotas 2. ringis oma kohtumise ja jäi edasisest medaliheitlusest välja.

Euroopa meistrivõistlustel

Ta sai pronksmedali poolraskekaalus (kuni 81 kg) 37. Euroopa meistrivõistlustel (Liverpool, 2008), kaotades poolfinaalis hilisemale kuldmedalivõitjale ja Euroopa meistrile Oleksandr Ussõkile (Ukraina) ning raskekaalus (kuni 91 kg) 41. Euroopa meistrivõistlustel (Samokov, 2015), kaotades poolfinaalis hilisemale hõbemedalivõitjale Igor Jakubowskile (Poola).
Ta osales II kergekeskkaalus (kuni 69 kg) 35. Euroopa meistrivõistlustel (Pula, 2004), kus kaotas 1. ringis oma kohtumise ja jäi edasisest medaliheitlusest välja. Ta osales poolraskekaalus (kuni 81 kg) 38. Euroopa meistrivõistlustel (Moskva, 2010), kus kaotas veerandfinaalis hilisemale pronksmedalivõitjale Artur Hatšatrjanile (Armeenia) ja jäi edasisest medaliheitlusest välja, 39. Euroopa meistrivõistlustel (Bakuu, 2011), kus kaotas 2. ringis hilisemale hõbemedalivõitjale Nikita Ivanovile (Venemaa) ja jäi edasisest medaliheitlusest välja ning 40. Euroopa meistrivõistlustel (Minsk, 2013), kus kaotas 1. ringis oma kohtumise ja jäi edasisest medaliheitlusest välja.

Elukutselisena

Ta on poksinud alates novembrist 2016 elukutselisena. Ta on pidanud seni (seisuga 15. juuni 2019) kokku 13 kohtumist ning on võitnud neist 11 kohtumist (neist 5 nokaudiga), kaotanud 1 ja viigistanud 1 kohtumise.